Continental

El **Continental** és un joc de combinació que té algunes particularitats que el fan distint, com és el fet que les jugades que s'han de dur a terme a cada ronda són fixes i preestablertes.

Hi poden jugar de 2 a 8 jugadors. Es juga amb **dues baralles** franceses de 52 cartes i els tres jòquers de cadascuna. A partir dels 5 jugadors jugadors es pot jugar directament amb tres baralles o començar amb dues i i incorporar la tercera a mitjan partida.

## Objectiu

Lligar les cartes de la mà formant les combinacions establertes en cada ronda formant **trios** (que es poden expandir amb més cartes del mateix número) o **escales** (d'un mínim de quatre cartes) i exposar-les. Evitar tenir més punts que els altres jugadors en acabar la partida.

## Valor de les cartes

* **Jòquer:** 50 punts. Fa de comodí, pot jugar el paper de qualsevol altra carta
* **As:** 20 punts. Per a fer escala, lligar tant per dalt amb la K com per baix amb el dos, i pot enllaçar-los
* **Figures (K, Q, J):** 10 punts
* **Del dos al deu:** cada carta el seu valor

## Puntuació

En acabar cada ronda, els jugadors sumen els punts de les cartes que tenen en mà (les que no han exposat). Si un jugador **tanca** (lliga totes les cartes) en el mateix torn que **surt** (primer torn en què exposa cartes lligades), resta 10 punts.

## Preparació

Triau un repartidor, remenau les cartes i repartiu-les. Es reparteix i es juga en sentit horari; el jugador que ve abans del repartidor **escapça** la baralla abans de repartir: es comença repartint el munt de davall del tall. En cada ronda, el nombre de cartes a repartir per hom canvia en funció de l'objectiu a aconseguir, que per ordre de rondes són aquestes:

1. **Dos trios:** 6 cartes
2. **Un trio i una escala:** 7 cartes
3. **Dues escales:** 8 cartes
4. **Tres trios:** 9 cartes
5. **Dos trios i una escala:** 10 cartes
6. **Un trio i dues escales:** 11 cartes
7. **Tres escales:** 12 cartes

Una vegada repartides les cartes, feu, de totes les sobrants, dues piles: una per a robar cartes i l'altra de **càstig**, l'ús de la qual es detalla més endavant.

## Regles

Comença el jugador que va després del repartidor. La dinàmica del joc és simple i semblant a altres jocs de combinació: en cada torn, el jugador que és mà ha de prendre carta o bé del pou o be de la pila de robar, descartar-ne una altra al pou i passar el torn al següent jugador.

Una de les particularitats del Continental és que, en cas que el jugador que és mà no vulgui la carta que li han deixat al pou, **els altres jugadors poden agafar la carta del pou**, (diem que la *compren*) sempre que cap jugador anterior (en sentit d'arribada de torn) la vulgui. El jugador que agafa una carta fora del seu torn **ha de robar també una carta de la pila de càstig**. Notau el risc que això suposa, ja que la carta extra robada pot no interessar gens. Robar carta fora de torn només és possible amb la darrera carta que s'ha descartat: un cop hi ha hagut una carta descartada posteriorment, la carta anterior es considera **enterrada**, és a dir: encara que s'agafi la carta superior no es podrà comprar. Està permès que un jugador compri la carta que ell mateix ha tirat al pou, sempre que aquesta no quedi enterrada i que respecti l'ordre de preferència (seria el darrer en la jerarquia, per tant, cal que cap dels altres jugadors la vulgui).

La dinàmica del joc es va repetint a cada torn. Mentrestant, els jugadors han de mirar de lligar les cartes en funció de l'objectiu de cada ronda. Quan un jugador té en mà els grups combinacions objectiu, **en el seu torn** els pot col·locar descoberts damunt la taula i diem que **surt**. Sortir quan es pot no és obligatori, es pot decidir esperar més torns per qüestió d'estratègia. Una vegada un jugador ha sortit, té els següents privilegis:

* Poder col·locar cartes restants a la mà en combinacions exposades pels altres jugadors. No es poden dividir les escales ni reubicar cartes ja col·locades. Tampoc es poden posar cartes repetides en una escala. Les escales han de ser d'un màxim de 13 cartes.
* Pescar un comodí de la taula: substituir un comodí per la carta la funció de la qual exerceix. Aquest comodí no s'incorpora a la mà sinó que s'ha de reubicar entre els grups exposats en la taula, fet que pot facilitar al jugador que ho fa poder col·locar altres cartes.

Notau que els jugadors que encara no han sortit no poden fer cap d'aquestes dues accions prèvies. Els jugadors no poden sortir fins que tenen **tots** els grups de cartes exigits en aquella ronda. És a dir: si l'objectiu és fer dues escales, no poden exposar-ne només una i deixar l'altra per a més endavant, han de mantenir les cartes en mà fins que puguin exposar exactament els grups de combinació requerits.

En una ronda cada jugador no pot tenir damunt la taula més grups de cartes que els determinats per a aquella ronda. Per exemple: si l'objectiu de la ronda és fer dos trios, no pot exposar-ne tres, ni tampoc dos trios i una escala... L'única opció per desfer-se de cartes sobrants en la mà és ampliar els grups ja exposats, ja siguin escales o grups de cartes iguals.

Si s'acaben les cartes de qualsevol de les dues piles, s'agafen les del pou (llevat de la que hi està vigent) es remenen juntament amb la pila que encara quedava i es restauren totes dues.

### Final del joc

Si un jugador acaba el torn descartant una carta i es queda sense cartes en mà, diem que **tanca**. La ronda s'acaba i cada jugador suma els punts que té en mà, independentment de si ja hi tenia combinacions preparades o no: tot el que no s'ha exposat abans a la taula suma punts. Quan un jugador surt i tanca en el mateix torn, resta 10 punts com a bonificació. Aquesta jugada, a més, sol agafar els rivals desprevinguts i carregats de punts.

En acabar totes les rondes, **el jugador amb menor puntuació guanya**.

## Variacions

* **Pila única**. En lloc de fer una pila per a robar i una de càstig, es juga amb una sola pila. Normalment s'acorda que, en cas de comprar carta, el jugador que l'ha comprada ha d'agafar carta de la pila després de que n'hagi robada el que és mà.
* **Començant amb un trio**. S'afegeixen dues rondes prèvies a les del joc bàsic, en què s'han d'aconseguir un trio en la primera i una escala en la segona, repartint 3 i 4 cartes respectivament.
* **Bonificació creixent**. No hi ha bonificació per obrir i tancar al mateix torn sinó simplement per tancar la ronda: aquesta bonificació creix en 10 punts negatius a cada ronda, de manera que qui guanya la primera resta 10 punts, qui guanya la segona 20 punts i així successivament.
* **L'as no enllaça**. L'as es pot jugar per fer escales tant amb la K com amb el dos però no els pot enllaçar.
* **Tall just**. Quan el jugador que ha escapçat (el que va abans del repartidor) talla la baralla de manera que la pila inferior té les cartes justes a repartir en la ronda en qüestió, el jugador que ha escapçat rep una bonificació de -10 punts.